РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/8-18

26. јануар 2018. године

Б е о г р а д

ЗАПИСНИК

13. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 24. ЈАНУАРА 2018. ГОДИНЕ

Седница је почела у 11,00 часова.

Седници је председавао доц. др Дарко Лакетић, председник Одбора.

Седници су присуствовали чланови Одбора: мр. др Љубица Мрдаковић Тодоровић, др Драгана Баришић, проф. др Душан Милисављевић, др Десанка Репац, прим. др Милован Кривокапић, др Данијела Стојадиновић, др Даница Буквић, проф. др Милан Кнежевић, др Светлана Николић Павловић, др Муамер Бачевац, др Радослав Јовић и др Драган Весовић.

Седници је присуствовао заменик одсутног члана Одбора Владимир Ђурић (Бранка Стаменковић).

Седници је присуствовала народна посланица др Весна Ивковић.

Седници нису присуствовали чланови Одбора: Александар Шешељ, Немања Шаровић и др Жарко Кораћ, као ни њихови заменици.

 Седници су присуствовали и државни секретар Министарства здравља др Мехо Махмутовић; председник Здравственог савета Србије (у даљем тексту: ЗСС) академик проф. др Драган Мицић и заменик председника овог тела др Градимир Драгутиновић.

На предлог председника Одбора, већином гласова, усвојен је следећи:

 Д н е в н и р е д

1. Разматрање Извештаја о раду Здравственог савета Србије за 2016. годину;

2. Разно.

 Пре преласка на разматрање утврђеног дневног реда, усвојен је, без примедаба, Записник 12. седнице Одбора, која је одржана 28. децембра 2017. године.

Прва тачка дневног реда – **Разматрање Извештаја о раду Здравственог савета Србије за 2016. годину**

 Председник Одбора доц. др Дарко Лакетић, подсетио је да је Народна скупштина 24. јула 2015. године, донела Одлуку о избору чланова Здравственог савета Србије, а затим је указао: да је Здравствени савет Србије, према члану 150. Закона о здравственој заштити, стручно и саветодавно тело које се стара о развоју и квалитету система здравствене заштите, организације здравствене службе и система здравственог осигурања; да сагласно члану 155. став 6. Закона о здравственој заштити, ово тело подноси Народној скупштини извештај о свом раду најмање једанпут годишње, и да је Здравствени савет Србије благовремено поднео Народној скупштини Извештај о раду за 2016. годину; да Одбор за здравље и породицу, као надлежни одбор, на основу члана 237. Пословника Народне скупштине, разматра извештај овог тела, након чегаНародној скупштини подноси извештај с предлогом закључка, односно препоруке. Затим је дао реч председнику Здравственог савета Србије.

Академик проф. др Драган Мицић, председник Здравственог Савета Србије, усмерио је излагање на актуелну ситуацију и проблеме са којима се ово тело суочава од 2015. године, када је конституисано у новом сазиву, те је изнео следеће:

-нерешено питање буџетских средстава, у износу од 1,5 милиона динара, која Акционим планом за спровођење Националне стратегије за борбу против корупције у Републици Србији за период од 2013. до 2018. године, припадају Здравственом савету Србије за спровођење поступка процене квалитета програма континуиране едукације здравствених радника и здравствених сарадника,акоја још нису додељена овом телу;

-услови смештаја и техничка опрема ЗСС су незадовољавајући;

-сагласно надлежностима, ЗСС је формирао две групе састављене од најугледнијих стручњака из различитих области здравства, од којих се једна група бави стратегијом развоја здравствене заштите и здравственог осигурања, као и предлагањем мера за побољшање у овим областима, док друга група обавља акредитацију програма континуиране медицинске едукације, што чини око 80 % активности овог тела. Овај савет је до сада спровео контролу око шест хиљада едукација у различитим доменима здравствене заштите, што је наведено у поднетом извештају;

-уочене су злоупотребе у спровођењу програма континуиране едукације јер је одређеним појединцима, установама и удружењима профит постао примарни циљ спровођења медицинских едукација. Појединци држе и до 60 курсева едукација из различитих области медицине, иако за многе нису меродавни;

- ЗСС је све сумњиве програме медицинске едукације враћало на поновну проверу. Након ових контрола и израђене базе података свих агенција које обављају континуирану едукацију, приметно је смањење злоупотреба програма континуиране едукације. Сходно томе, ЗСС је предложио да се уведу електронске пријаве за едукацију, како би све активности биле евидентиране и лакше контролисане.

-да је контрола континуиране медицинске едукације здравствених радника и здравствених сарадника од стране ЗСС лимитирана из два разлога: ово тело нема надлежност да санкционише поменуте злоупотребе и нису му додељена средства за рад. Примера ради, ЗСС нема средства да упути људе у друга места како би вршили проверу квалитета ових едукација. Такође, чланове овог савета више кошта путарина од износа који добију по седници (1,500 динара), због чега они полаку одустају, губе почетни елан и предлажу да се одрекну и тог износа;

-недостаје одговор Министартва здравља на молбе и захтеве овог тела. Примера ради, ЗСС је одбио да без претходне сагласности Министарства, прихвати иницијативу Лекарске коморе Србије којом се од ЗСС тражи да потпише споразум са удружењем специјалиста на нивоу Европе, које би акредитовало домаће симпозијуме. Одговор надлежног министарства у вези са тим још није добијен.

-Извештај о раду ЗСС, тражиле су и Агенција за борбу против корупције и Правни скенер, невладина организација чији је основни циљ заштита грађана у смислу здравља и социјалне политике.

Државни секретар Министарства здравља др Мехо Махмутовић, изразио је уверење да ће Министарство у наредном периоду пронаћи решење, како би Здравственом савету Србије олакшало и омогућило несметан рад. Сматра да је и поред наведених проблема, овај савет доста урадио: формирана су радна тела и извршено је доста процена квалитета програма континуиране медицинске едукације. Поменуо је да се активности радних тела и стручних комисија плаћају по седници, те да су често и ова средства предмет оспоравања Државне ревизорске институције. Најавио је доношење новог закона о здравственој заштити, у првом кварталу 2018. године, којим ће се и ова питања уредити. Навео је да Министарство улаже напоре у циљу побољшања свих сегмената здравства, држећи се науке и мишљења републичких стручних комисија. Подвукао је да се при доношењу одлука у здравству увек треба руководити мишљењем стручних тела, којег чине еминентни стручњаци из различитих области здравства.

 Академик проф. др Драган Мицић, председник Здравственог Савета, истакао је да контрола медицинске едукације треба да подразумева постојање санкције у случају њене злоупотребе. Примера ради, овај савет је добио пријаве тих злоупотреба на подручју наше јужне покрајине. Наиме, организатор едукације у Грачаници је у сали која може да прими највише 50 учесника, пријавио присуство 300 учесника и све то наплатио. ЗСС је донео одлуку да овом организатору забрани рад у трајању од шест месеци. С обзиром на то да санкције у овим ситуацијама нису предвиђене, на иницијативу овог тела, РФЗО је извршио корекцију Правилника о ближим условима за праћење и процену квалитета извођења акредитованог програма континуиране едукације за здравствене раднике и здравствене сараднике. Министарство, којем је овај предлог предат, након шест месеци је обавестило ЗСС да ће новим законом о здравственој заштити бити предвиђене измене које се односе и на ово питање. Због свега наведеног, проф. Мицић сматра да идеја, рад и улога овог тела ''нису довољно елабориране'', јер контрола без санкције нема ефекта. Едукација је значајна за здравствени систем наше земље, што показује и недавно одржана трибина у Срспкој академији наука и уметности, где се говорило о превенцији у здравству са аспекта рада овог стручног и саветодавног тела.

У дискусији су поводом ове тачке дневног реда учествовали: др Радослав Јовић, проф. др Душан Милисављевић, др Муамер Бачевац, др Драган Весовић, Владимир Ђурић и доц. др Дарко Лакетић.

Др Радослав Јовић је изразио наду да ће Министарство здравља наћи решење за проблеме неадекватног пословног простора и техничке опремљености овог тела. Подржао је рад ЗСС и истакао значај тема које је ЗСС покренуо, а пре свега тему превенције која је битна како са аспекта здравствене заштите становништва, тако и са аспекта уштеде у буџету; вакцинација - тема која је у последњем периоду актуелизована јер се управо мало радило на промоцији ове врсте превенције, што је дало простора ненаучним ставовима.

Проф. др Душан Милисављевић је истакао да Здравствени савет Србије бира Народна скупштина као стручно тело - које чине еминентни људи из струке, те да му треба обезбедити све неопходне услове како би остварило задатке из својих надлежности. Тему акредитације здравственох скупова, коју је Савет отворио, оценио је веома значајном. Сматра да дилема око улоге и значаја континуиране медицинске едукације не би смела да постоји, јер лекари на овим предавањима усавршавају своје знање, уз сазнања о новинама у медицини, што је пре свега у интересу пацијента. С тим у вези сугерисао је да би ради сузбијања поменутих злоупотреба требало разграничити спонзорска фармацеутска предавања од оних предавања која имају едукативни карактер. Затим је указао на значај имунизације као цивилизацијског добра које је спасило људске животе, те сматра да је ћутање струке за последицу имало пораст неистина о вакцинацији, посебно на друштвеним мрежама. Нагласио је да се против оваквих појава треба борити, а Савету који нас опомиње на ове и сличне проблеме треба пружити подршку.

Др Муамер Бачевац је апеловао да Министарство у најкраћем року пронађе решење за поменуте проблеме које ЗСС има у свом раду. Затим је указао да теме континуиране медицинске едукације често немају значај за усавршавање лекара, о чему треба водити рачуна. Подсетио је такође, да је недавно донетим Законом о медицинским средствима, регулисало питање начина на који неко може да промовише лек и медицинско средство, што треба да смањи злоупотребе у промоцији лекова. Констатовао је да је ЗСС и поред изнетих проблема у раду, покренуо многа питања, што указује на одговорност овог тела.

Др Драган Весовић је изнео да ЗСС као стручно и саветодавно тело, доприноси општем бољитку здравственог система наше земље, те да је недопсутиво да има финансијске проблеме који доводе у питање њихов рад. Сугерисао је да Одбор иницира решавање овог питања, и да се не чека доношење буџета ради издвајања 1,5 милиона динара за рад ЗСС. Додао је да су предавачи медицинских едукација добро плаћени, те да се не сме дозволити да ЗСС, који све те активности у вези са континуираном медицинском едукацијом синхронизује, нема обезбеђене услове за рад.

Владимир Ђурић је констатовао да је ЗСС образован сагласно Закону о здравственој заштити, и да нема основне услове да у пуном капацитету обавља послове које су у његовој надлежности, што се и по поднетом извештају може видети. Наиме, у Извештају о раду ЗСС за 2016. годину, доминира тема континуиране едукације здравствених радника и здравствених сарадника, али не и друге теме за које ово тело такође надлежно, као што су: развој система здравствене заштите и здравственог осигурања; предлагање мера за очување и унапређење здравственог стања и јачање здравственог потенцијала становништва; равномерно остваривање здравствене заштите свих грађана у Републици, као и друге мере. Последњу наведену меру је оценио као битну тему, имајући у виду да многи грађани из мањих средина морају да долазе у Београд, ради остваривања здравствене заштите. Предлагање мера за функционисање обавезног здравственог осигурања, као и мера за спровођење реформи у области здравствене заштите и здравственог осигурања је тема о којој треба више разговарати. Наиме, све више здравствених услуга не може да се финансира обавезним здравственим осигурањем, те су пацијенти принуђени да те услуге остварују кроз приватно осигурање. Посланичка група којој припада предложила је да се систем обавезног здравственог осигурања другачије постави, како би се укинуло несувисло буџетско трошење новца. Нагласио је да ће из поштовања према саставу и улози овог тела подржати поднети извештај. Изразио је наду да ће законодавна и извршна власт наћи начин да Савету обезбеди неопходне услове за рад.

Председник Одбора доц. др Дарко Лакетић је изразио слагање са ставом да без државне потпоре, функицонисање ЗСС није могуће. Стога, сматра да је овај одбор право место са којег треба упутити заједнички апел да се овај проблем реши. Ефикасно функицонисање здравства је предуслов сваке савремене државе. Контрола спровођења програма континиране едукације здравствених радника и здравствених сарадника је битна улога овог тела. За овај посао неопходно је имати довољан број људи како би се ефикасно сагледали сви ти програми и ваљано оценили. Предложио је да ово тело сачини сажет предлог и исти поднесе Одбору и Министарству, како би сви заједно постигли консензус око виталних питања у здравству. Апострофирао је да су чланови ЗСС еминентни стручњаци, људи од највећег ауторитета, који одлично познају здравствени систем и који стога могу много да допринесу унапређењу овог система. Додао је да ће ЗСС увек имати подршку Одбора те је подсетио на широку надлежност овог тела, сагласно члану 154. Закона о здравственој заштити.

Академик проф. др Драган Мицић, председник Здравственог Савета, на крају дискусије, истакао је да прихвата позив Одбора за сарадњу. Поводом изнетог става да је ово тело због обимног посла у вези са проценом квалитета програма континуиране едукације здравствних радника и здравствених сарадника запоставило обављање осталих послова из своје надлежности, навео је следеће: поред групе задужене за контролу едукације, формирана је и група задужена за праћење развоја система здравствене заштите. Ова група је разматрала актуелне прописе и постојећа документе здравствене политике, након чега је уочила и евидентирала потребу за израдом новог програма развоја система здравствене заштите Србије. Паралелно са овим активностима, иста група је извршила претраживање међународне литературе и сачинила списак релевантних међународних докумената који заједно са домаћим документима представљају полазни оквир за унапређење система здравствене заштите. Након анализе здравственог стања становништва и система здравствене заштите, ова група ће дефинисати документ који ће представљати оквир за развој система здравства. Истакао је да динамика активности ЗСС зависи од подршке надлежног министарства, са којим ово тело нема проблем у комуникацији, колико има у нереализовању њихових молби и захтева. Поменуо је да је овај одбор први показао интересовање за рад ЗСС, чији капацитет није довољно искоришћен. Додао је да поменути проблем недостатка техничке подршке и рачунара није тешко решив, а да много доприноси несметаном функционисању овог тела.

Одбор за здравље и породицу, као надлежни одбор, на основу члана 237. Пословника Народне скупштине, размотрио је извештај Здравственог савета Србије,након чега **је** поднео Народној скупштини, извештај с Предлогом закључка.

Сагласно члану 237. став 4. Пословника Народне скупштине, Одбор за здравље и породицу једногласно је утврдио (14 гласова за, од укупно 14 присутних) Предлог закључка о Извештају о раду Здравственог савета Србије за 2016. годину,који гласи:

1. Народна скупштина прихвата Извештај о раду Здравственог савета Србије за 2016. годину.
2. Народна скупштина подржава активности Здравственог савета Србије.
3. Народна скупштина захтева од надлежних органа да у најскорије време обезбеде све услове за несметано функционисање Здравственог савета Србије, имајући у виду да се активности овог тела одвијају уз потешкоће услед недостатка материјалних услова за рад.
4. Неопходно је да Здравствени савет Србије у наредном периоду више пажње посвети остваривању својих надлежности из члана 154. Закона о здравственој заштити које се односе на предлагање мера за очување и унапређење здравственог стања и јачање здрaвственог потенцијала становништва.

 Друга тачка дневног реда – **Разно**

 Председник Одбора доц. др Дарко Лакетић, обавестио је присутне о позивном писму које је 22. јануара 2018. године, примио од председника Парламентарне комисије за истраживање последица употребе осиромашеног уранијума господина Ђан Пијера Скануа (Дом посланика, Парламент Италије), којим га позива у Рим, у периоду од 21. до 28. фебруара 2018. године, ради упознавања са резултатима рада ове комисије. Имајући у виду хумани значај ове теме, законодавну активност која је проистекла из рада ове комисије, те с обзиром на последице од употребе осиромашеног уранијума на здравље грађана након извршеног НАТО бомбардовања, председник Одбора је тражио сагласност да се ова посета реализује.

### Одбор је једногласно (13 гласова за, од укупно 13 присутних чланова) дао сагласност да се реализује посета председника Одбора за здравље и породицу доц. др Дарка Лакетића, Парламентарној комисијеи за истраживање последица употребе осиромашеног уранијума у Риму.

### Председник Одбора је најавио да ће сагласно члану 290. Пословника Народне скупштине, тражити од Одбора за спољне послове, сагласност за посету Парламенту Италије у Риму, у периоду од 21. до 28. фебруара 2018. године. Такође је упознао Одбор да трошкове авионског превоза за ову посету сноси Народна скупштина а трошкове боравка у Риму италијанска страна.

Владимир Ђурић је тражио одговор поводом поднетог предлога народне посланице Бранке Стаменковић за организовање јавног слушања о разлозима пада обухвата вакцинације против превентабилних заразних болести. У вези са овим предлогом скренуо је пажњу да стручна јавност упозорава да прети епидемија малих богиња с обзиром на то да је преко 1200 оболелих, са неколико смртних исхода од последица ове болести. Сматра да је тема важна за грађане, да се јавност мора упознати са разлозима пада обухвата вакцинације против превентабилних заразних болести, те с тим у вези мисли да је проблем шире природе.

Председник Одбора доц. др Дарко Лакетић је подсетио да je предлог Бранке Стаменковић, заједно са другим представкама, разматран на претходној седници Одбора и да је одговор садржан у записнику те седнице, који гласи: Одбор је у децембру 2016. године одржао јавно слушање на тему вакцинације, са нарочитим освртом на ХПВ имунизацију. Имајући у виду да су Одбору, поред ове сугерисане и друге теме за јавно слушање, Одбор ће на некој од наредних седница анализирати значај сваке предложене теме, ради доношења одлуке о наредном јавном слушању.

Председник Одбора је даље навео да ће разматрајући поднете предлоге за организовање јавног слушања Одбор консултовати надлежно министарство, релевантне еснафске институције односно републичке стручне комисије. У вези са конкретном темом, изнео је да Републичка стручна комисија за заштиту становништва од заразних болести већ спроводи стратегију у циљу спречавања и сузбијања епидемије малих богиња.

Поводом ове тачке дневног реда није било више предлога ни дискусије.

 Седница је завршена у 12, 15 часова.

 СЕКРЕТАР ПРЕДСЕДНИК

 Божана Војиновић Доц. др Дарко Лакетић